SIPRI ชี้โสมใต้ ติดท็อป ขายอาวุธสงครามโลก
เมื่อ 11 ธ.ค. สถาบันวิจัยและค้นคว้าสันติภาพระหว่างประเทศสตอกโฮล์ม (SIPRI) ที่กรุงสตอกโฮล์ม ประเทศสวีเดน เผยถึงฐานข้อมูลซึ่งเก็บรวบรวมการซื้อขายอาวุธของประเทศต่างๆทั่วโลกพบข้อสังเกตว่า รัฐบาลเกาหลีใต้กำลังมุ่งเป็นผู้ส่งออกอาวุธสงครามรายใหญ่ หลังอุตสาหกรรมการผลิตอาวุธสงครามในเกาหลีใต้เมื่อปีกลาย คิดเป็นสัดส่วน 2.2% ของการติดอันดับ 100 ประเทศ โดยยอดขายบริษัทเอกชน 7 รายผลิตรวมกันทั้งสิ้น 8,400 ล้านดอลลาร์สหรัฐฯ หรือราว 274,000 ล้านบาท ถือว่าเพิ่มขึ้น 20.6% เมื่อเทียบกับปีก่อนหน้า,ทั้งนี้ นายปิเอเตอร์ เวซมาน นักวิจัยระดับอาวุโสของ SIPRI ระบุว่า ขีดความสามารถในการพัฒนาอาวุธนิวเคลียร์ของเกาหลีเหนือผลักดันให้เกิดการลงทุนขนานใหญ่ในเกาหลีใต้ จากที่ติดอันดับนำเข้าอาวุธยุทโธปกรณ์และเทคโนโลยีเกี่ยวกับกองทัพรายใหญ่ที่สุดในโลก ซึ่งส่วนใหญ่จากสหรัฐฯ แต่ในช่วง 2-3 ปีที่ผ่านมา ภาคการผลิตภายในประเทศเกาหลีใต้เติบโตขึ้นอย่างรวดเร็ว จนติดอันดับการป้องกันประเทศ ซึ่งอยู่นอกเขตพื้นที่ความขัดแย้งในตะวันออกกลางและแอฟริกาสูงที่สุดในโลก,ขณะเดียวกัน นายซีมอน เวซมาน นักวิจัยระดับอาวุโสอีกคนหนึ่งของ SIPRI ยังแถลงว่า เกาหลีใต้กำลังเปลี่ยนมาเป็นอุตสาหกรรมผลิตอาวุธตามความต้องการของตลาดโลกด้วยตนเอง และมุ่งสู่เป้าหมายเพื่อเป็นผู้ส่งออกอาวุธสงครามรายใหญ่ จนสามารถแข่งขันกับยุโรปและสหรัฐฯ ได้ หลังมูลค่าการส่งออกเมื่อเกือบ 10 ปีก่อน 253 ล้านดอลลาร์สหรัฐฯ สูงขึ้นเป็น 2,500 ล้านดอลลาร์สหรัฐฯ โดยเฉพาะการผลิตขีปนาวุธ ปืนครก เรือดำน้ำและเครื่องบินรบเป็นที่นิยมอย่างมากในเอเชียตะวันออกเฉียงใต้ ยุโรปตะวันออกและอเมริกาใต้ นอกจากนี้ ยังมีอีกหลายประเทศ รวมบราซิล อินเดียและตุรกี ก็เริ่มมียอดการผลิตอาวุธสงครามโดดเด่นจนติดอันดับโลกด้วย,อย่างไรก็ตาม สหรัฐฯยังเป็นผู้ผลิตอาวุธสงครามรายใหญ่ที่สุดในโลก คิดเป็นสัดส่วน 57.9% ตามด้วยอังกฤษ (9.6%) รัสเซีย (7.1%) และฝรั่งเศส (5.0%) ซึ่งยอดซื้อขายอาวุธจากผู้ผลิต 100 อันดับทั่วโลกเมื่อปีกลาย รวมกันทั้งสิ้น 374,800 ล้านดอลลาร์สหรัฐฯ เพิ่มขึ้นจากปีก่อนหน้า 1.9% ถือว่าเพิ่มขึ้นครั้งแรก หลังยอดขายลดลงติดต่อกัน 5 ปี,วันเดียวกัน ทางการเกาหลีใต้ประกาศเพิ่มการคว่ำบาตร 20 กลุ่มและรายบุคคลอีก 12 คน ในเกาหลีเหนือ และให้มีผลทันที เพื่อตอบโต้การทดสอบยิงขีปนาวุธเกาหลีเหนือและตัดช่องทางการเงินของเกาหลีเหนือ พร้อมกันนั้น เกาหลีใต้กับสหรัฐฯและญี่ปุ่นเริ่มแผนการซ้อมรบติดตามขีปนาวุธเป็นเวลา 2 วัน.
สถาบันวิจัย-ค้นคว้าสันติภาพระหว่างประเทศ เผย รัฐบาลเกาหลีใต้กำลังมุ่งเป็นผู้ส่งออกอาวุธสงครามรายใหญ่ 
เกาหลีใต้,ผู้ส่งออกอาวุธรายใหญ่,สถาบันวิจัย-ค้นคว้าสันติภาพระหว่างประเทศ,SIPRI,รัฐบาลเกาหลีใต้